Astrid Krag (S), 2013-01-11:
Med beslutningsforslaget, som vi nu skal til at behandle, pålægges regeringen at fremsætte forslag om en forhøjelse af strafferammen for overtrædelse af lov om forbud mod visse dopingmidler fra 2 til 6 år.
Til det vil jeg gerne starte med at sige, at regeringen ligesom forslagsstillerne ser med stor alvor på dopingkriminalitet.
Handel med dopingmidler er et indtjeningsområde for rocker- og bandemiljøerne samt andre kriminelle, og det skal vi selvsagt ikke tolerere.
Hertil kommer så ikke mindst, at udbredelsen af doping indebærer alvorlige sundhedsrisici for den enkelte, fordi brug af dopingmidler kan føre til alvorlige helbredsskader hos den, der doper sig.
Mennesker, der bruger lægemidler for at få større muskler, blive mere udholdende eller forbedre deres fysiske præstationsevne, løber altså en meget alvorlig helbredsmæssig risiko: leverskader, forhøjet blodtryk, forstørret hjerte, åreforkalkning, sterilitet, nedsat immunforsvar, impotens, nedsat egenproduktion af testosteron, forstørrede bryster, forstørret prostata, menstruationsforstyrrelser, basstemme og skægvækst hos kvinder for blot at nævne nogle af de fysiske skader.
Hertil kommer, at misbrug af dopingmidler også kan medføre en række psykiske og psykiatriske bivirkninger.
Der ses tendens til vold, ukontrollabel adfærd, psykotiske træk, ændret seksualdrift, svingende humør med depression og risiko for selvmord.
Konsekvenserne af et langvarigt, massivt misbrug af doping vil med andre ord være, at helt vitale organer ødelægges.
Det var tiltag, der bl.a. omfattede en forenklet liste over ulovlige stoffer for de kommercielle motions- og fitnesscentre, så det bliver tydeligere for centrene og deres brugere, hvilke stoffer og hvilke metoder der er ulovlige i forbindelse med træning i de kommercielle motions- og fitnesscentre.
Derudover omfattede tiltagene et register over dopingsanktionerede personer, så personer, der har modtaget en dopingsanktion, ikke kan træne videre i andre motions- og fitnesscentre.
Kulturministeren fremsætter således her i begyndelsen af 2013 et lovforslag om ændring af lov om fremme af dopingfri idræt.
Med forslaget vil der i regi af Anti Doping Danmark skulle oprettes et register over dopingsanktionerede.
Registeret vil herefter gøre det muligt for motions- og fitnesscentre at tjekke, at de ikke optager medlemmer, som altså har en dopingsanktion.
Tiltagene omfattede bl.a. også en forbedret oplysningsindsats særlig målrettet unge, som er en målgruppe for indsatsen mod misbrug af doping, som vi i betydelig grad har set en vækst af misbrug iblandt de seneste år.
Denne oplysningsindsats vil blive forankret i Anti Doping Danmark.
Derfor vil Sundhedsstyrelsen under mit ressort bidrage til arbejdet med den sundhedsfaglige viden om den helbredsmæssige betydning af misbrug af dopingmidler, selv om det er forankret under et andet ressort.
Sådan en forhøjelse af strafferammen vil også bringe den danske lovgivning mere på linje med vores nabolande Norge og Sverige.
Vi vil derfor gå i gang med at udarbejde en strafskærpelsesbestemmelse, med henblik på at et lovforslag kan fremsættes af justitsministeren i næste folketingssamling.
Det vil indgå i undersøgelserne, hvordan lovgivningen i vores nordiske nabolande nærmere er skruet sammen. Jeg synes, der sådan en fredag eftermiddag er grund til at glæde sig over, at vi både i regeringen og blandt forslagsstillerne er enige om, at der her er tale om et problem, som der skal gøres noget ved.
Det er positivt, for jo flere ting, vi kan nå frem til med et bredt mandat i Folketinget, jo bedre er det.
Forslaget her lægger op til, at strafskærpelsen skal ske ved en ændring af lov om forbud mod visse dopingmidler.
Det er imidlertid i dansk lovgivningspraksis sådan, at indførelse af strafferammer på over 2 års fængsel sker i straffeloven og ikke i særlovgivningen.
Det er som nævnt efter regeringens opfattelse nødvendigt nærmere at overveje, hvordan en strafskærpelsesbestemmelse mere præcist bør udformes, og hvad strafmaksimum skal være.
Det er jo i den forbindelse også vigtigt at sikre, at der er en sammenhæng i vores straffesystem også fremover, herunder også i forhold til narkoområdet.
Det arbejde vil Justitsministeriet nu sætte i gang i tæt samarbejde med anklagemyndigheden, og på den baggrund må jeg derfor sige, at regeringen ikke kan tilslutte sig beslutningsforslaget, som det ligger her i dag.
Det håber jeg at forslagsstillerne har forståelse for, og så håber jeg selvfølgelig, at forslagsstillerne vil støtte regeringens lovforslag, når det fremsættes i næste folketingssamling.